钦定古今图书集成/明伦汇编/官常典/第398卷 > 张翀
## 钦定古今图书集成/明伦汇编/官常典/第398卷 > 张翀

按《明外史》本传：“翀字习之，潼川人。正德六年进士。选
庶吉士，改刑科给事中。引疾归，起户科。世宗即位，诏
罢天下额外贡献。其明年，中都镇守内官张阳复贡
新茶，礼部请遵诏禁，不许。翀言：陛下诏墨未干，旋即
反汗，人将窥测朝廷玩侮政令。且阳名贡茶，实杂致
他物，四方效尤，何所底极？愿守前诏，毋堕奸谋。”不听。
宁夏岁贡红花，大为军民害。内外镇守官莅任，率贡
马谢恩。翀皆请罢之。帝虽是其言，不能从。寻言：“中官
出镇，非太祖、太宗旧制。景帝遭国家多故，偶一行之。
谓内臣是朝廷家人，但有急事，令其来奏。乃往岁宸
濠谋叛，镇守太监王宏反助为逆，内臣果足恃耶？时
平则坐享尊荣，肆毒百姓；遇变则心怀顾望，不恤封
疆，不可不亟罢者也。”后张孚敬为相，竟罢诸镇守，其
论寔自翀发之。屡迁礼科都给事中。又言：“顷闻紫禁
之内，祷祠繁兴。乾清宫内官十数辈，究习经典，讲诵
科仪，赏赉逾涯，宠幸日密。此由先朝罪人遗党若太
监崔文辈，挟邪术为尝试计。陛下为其愚弄，亲莅坛
场，行香拜谒。使陛下负好鬼之谤，而己得肆其奸欺，
干挠政事，牵引群邪，伤太平之业，失四海之望。”窃计陛下宁远君子，而不忍斥其徒，宁弃谠言，而不欲违
其教，亦谓可以延年已疾耳。侧闻顷来嫔御女谒，充
塞闺帷。一二黠慧柔曼者，为惑尤甚。由是怠日讲疏
召对，政令多僻，起居愆度。小人窥见间隙，遂以左道
蛊惑。夫以斋醮为足恃而恣欲宫壸之间，以荒淫为
无伤而邀福，邪妄之术，甚非古帝王求福不回之道
也。嘉靖二年四月，以灾异偕六科诸臣上疏曰：“昔成
汤以六事自责，曰：政不节与？民失职与，宫壸崇与，女
谒盛与，苞苴行与，谗夫昌与？今诚以近事较之，快船
方减而辄允戴保奏添，镇戍方裁而更听”赵荣分守。
诏核马房矣，随格于阎洪之一言；诏汰军匠矣，寻夺
于监门之群咻，“是政不可谓节也。末作竞于奇巧，游
手半于闾阎，耕桑时废，缺俯仰之资；教化未闻，成偷
薄之习：是民不可谓不失职也。两宫营建，采运艰辛，
或一木而役夫万千，或一椽而废财十百。死亡枕籍
之状，呻吟号叹之声，陛下”不得而见闻，是宫壸不可
谓不崇也。奉圣、保圣之后，先女宠于册后；庄奉、肃奉
之名，联殊称于乳母。或承恩渐邻于飞燕，或黠慧不
下于婉儿，内以移主上之性情，外以开近习之负倚，
是女谒不可谓不盛也。穷奸之锐，雄公肆赂遗而逃
籍没之律，极恶之鹏铠，密行请托，而逋三载之诛；钱
神灵而王“英改问于锦衣，关节通而于喜竟漏于禁
纲”，是苞苴不可谓不行也。献庙主祀，屈府部之议，而
用王槐谀佞之谋；重臣批答，乏体貌之宜，而入群小
惎间之论。或谮发于内，阴肆毒螫；或谗行于外，显逞
挤排；上以汨朝廷之是非，下以乱人物之邪正，是谗
夫不可谓不昌也。凡此皆成汤之所无，而今日“之所
有。是以不避斧钺之诛，用附责难之义。望陛下采纳。”
其年冬，命中官督苏、杭织造。举朝阻之不能得，翀复
偕同官张原等力争。时世宗初政，杨廷和等在内阁。
群小虽已用事，正论犹伸。翀前后指斥无所避。帝虽
不见用，然亦尝报闻，不罪也。及明年三月，帝以桂萼
言，锐欲考献帝，且欲立庙禁中。翀复偕同官力谏。帝
于是责以朋言乱政，始夺俸。既又助尚书乔宇等再
疏争内殿建室之议，被诏切让。吕柟、邹守益下狱，翀
等抗疏救。及张璁、桂萼召至，翀与给事三十馀人连
章言：“陛下召二人至，萼称疾不出，璁数日后始朝见，
其恣肆若此。自二臣进言以来，争皇争考，纷纷不已。
万一惑于其说，纵我孝皇歆飨不可知，如母后之心
何？如天下臣民之心何？两人赋性奸邪，立心憸佞，变
乱宗庙，离间宫闱，诋毁诏书，中伤善类，据其见，何止
冷褒，段犹推其凶不异章惇、蔡卞，望急出之，为人臣
不忠之戒”，皆不纳。帝愈欲考献帝，改孝宗为伯考，翀
等忧之。会给事中张汉卿劾席书赈荒不法，户部尚
书秦金请命官往勘，帝是之。翀等乃取廷臣劾萼等
章疏送刑部，令上请，且私相语曰：“倘上亦云是者，即
扑杀之。”璁等以其语闻。帝留疏不下，而责刑部尚书
赵鉴等朋邪害正，翀等陷义罔忠，反进两人为学士。
群情愈急。廷臣相顾骇叹。诸曹乃各具一疏，力言孝
宗不可称“伯考”，署名者凡二百二十馀人。帝皆留中
不报，诸臣益无计。七月戊寅，相率伏左顺门恳请。帝
两遣中官谕之，不退，遂震怒。先逮诸曹为首者八人
于诏狱，翀与焉。寻杖于廷，谪戍瞿塘卫。而孝宗竟改
称“伯考”，如璁、萼指矣。居戍所十馀年，以东宫册立恩
放还，卒。